[{"text_idx": "#000011", "text": "Ne nur la kvarjara regno sed ankau\u0306 la eliro de Donald Trump havas tragedian-komikan aspekton. Komika g\u0302i estas, pro la fakto ke c\u0302iu povas konstati ke Donald Trump estas iuspeca klau\u0306no, pro sia senc\u0302esa mensogado, siaj absurdaj pri-sanaj konsiloj, siaj sen-degnaj atakoj kontrau\u0306 oponantoj au\u0306 hierau\u0306aj kunlaborantoj. Tragedia tamen, pro tio ke li, dum kvar jaroj, tenis kiel ostag\u0302on ne nur sian popolon sed ec\u0302 la tutan planedon, per sia negado de la scienco kaj per sia h\u0302aosa, ofenda kaj agresema diplomatio. La homaro, au\u0306 almenau\u0306 tiu parto kiu havas liberan aliron al diversecaj inform-fontoj povas nun suspiri pro malpezig\u0302o. Au\u0306 c\u0302u vere indas?"}, {"text_idx": "#000012", "text": "Unuflanke, Biden povos remeti sian nacion sur la relojn post tiom da misvojig\u0302oj dum kvar jaroj de Trumpismo. Koncerne la natura medio, li certe rekonstruos la protektadon de akvo-provizoj kaj plifortigos la regularon por pura aero. Kaj, plej grave, li reeniros la interkonsenton de Parizo por bremsi la klimatan s\u0302ang\u0302on, la unikan esperon por ke la tuta mondo decide c\u0302irkau\u0306prenu tiun defion. Nek ekzistas dubo ke li insiste klopodos por defendi kaj etendi la san-asekuran sistemon. Biden, sub premo de la maldekstra flanko de sia partio, ec\u0302 engag\u0302ig\u0302is pli-altigi la minimuman horan salajron g\u0302is 15 dolarojn."}, {"text_idx": "#000013", "text": "Tamen, Trump fiaskis sed kerne, Trumpismo restas forta. Konkrete, la Senato restos sub la kontrolo de la Republikanoj, escepte se la Demokratoj akiros la du Senatajn seg\u0302ojn de la s\u0302tato de Georgio pri kiuj oni balotos ene de kelkaj semajnoj. Trump nomumis tri jug\u0302istojn el la nau\u0306 sidantaj nun en la supera kortumo; tial la konservativuloj tenas nun plimulton de ses, kontrau\u0306 tri seg\u0302oj por la liberaluloj. Similan malekvilibron li kreis rilate al la Federaciaj jug\u0302istoj. Tiuj jug\u0302aj postenoj okupig\u0302as dumvive, kaj la nomumintoj estas historie inter la plej junaj. Tio garantios jardekojn de juraj decidoj favore al la religia dekstro kaj konforme al la korporaciaj interesoj."}, {"text_idx": "#000014", "text": "Pli vaste, Usono estas pli dividitaj ol iam ajn ekde la civita milito (1861-1865). Ne temas nur pri du kampoj sed pri multego da etnaj, religiaj kaj sociaj grupoj, iom unuigitaj per la du partioj en du sin forte kontrau\u0306antaj koalicioj. En la Demokratia, la maldekstro penas por defendi ekologion kaj sociajn rajtojn kontrau\u0306 la Nacia Komitato (Democratic National commitee) kiu multe dependas de mondonacojn de korporacioj kaj bankoj kaj ne pretas rompi kun siaj Wall Street kaj \u201cHi-tech\u201d subtenantoj. Krome, la Demokratia gvidistaro subtenas senkondic\u0302e la komercan tutmondig\u0302on, kiu forte damag\u0302is plurajn industriajn branc\u0302ojn kaj kostis multajn bone pagitajn labor-postenojn. En la Respublikana Partio, Donald Trump sukcesis arigi diversajn frustrojn kaj malkontentojn kaj kunigi ilin kun tradicioj de religia ekstremismo, blanka supereco, kaj primitiva virecismo. La ideo de Usona aparteco kaj supereco estas multe pli profunde enradikig\u0302ita en la nacia animo ol alilandanoj g\u0302enerale agnoskas. Ni komprenu ke g\u0302i permesis al Trump doni fortan konsiston al la ekstrem-dekstra frakcio kiu nun dominas la Republikanojn kaj timigas la plej malebriajn el iliaj gvidantoj. La ideologio de \u201cMake America Great Again\u201d estas venena trinkaj\u0302o. Nenio montras ke la botelo, kiu enhavas g\u0302in, estus nun malplena."}, {"text_idx": "#000016", "text": "2 thoughts on \u201cVenko certe, sed pala, malfirma venko\u201d"}, {"text_idx": "#000017", "text": "Koran dankon Mikaelo. Ni esperas ke Biden sekvas la promesitan linion. Mia demando: kian rolon ludas la Verda Partio en Usono ?\nmikaelo51 Post author11 December 2020 at 11:17\nBona demando, sed malfacilas respondi. Lau\u0306 la rezultoj, la Verda Partio s\u0302ajne ludis nur marg\u0302enan rolon. Sed la voc\u0302dona sistemo en Usono ne permesas la realan ekziston de pluraj partioj. Ne ekzistas proporcia reprezentado, ne ekzistas dua rau\u0306ndo. Nur la Demokrata Partio kaj la Respublikana Partio havas s\u0302ancon esti elektitaj. Historie, triaj partioj neniam sukcesis venki en nacia voc\u0302donado, ili ekzistas nur por protesti, antau\u0306enigi ideojn, kaj eventuale konkeri lokajn postenojn. C\u0302i-jare, la c\u0302efa tasko por multaj verdemaj voc\u0302donantoj estis venki Trump. Sed ni povos estonte pli funde pritrakti la diversajn tendencojn de la nuntempa soci-ekologia movado en Usono. Grava temo."}, {"text_idx": "#000019", "text": "Bona demando, sed malfacilas respondi. Lau\u0306 la rezultoj, la Verda Partio s\u0302ajne ludis nur marg\u0302enan rolon. Sed la voc\u0302dona sistemo en Usono ne permesas la realan ekziston de pluraj partioj. Ne ekzistas proporcia reprezentado, ne ekzistas dua rau\u0306ndo. Nur la Demokrata Partio kaj la Respublikana Partio havas s\u0302ancon esti elektitaj. Historie, triaj partioj neniam sukcesis venki en nacia voc\u0302donado, ili ekzistas nur por protesti, antau\u0306enigi ideojn, kaj eventuale konkeri lokajn postenojn. C\u0302i-jare, la c\u0302efa tasko por multaj verdemaj voc\u0302donantoj estis venki Trump. Sed ni povos estonte pli funde pritrakti la diversajn tendencojn de la nuntempa soci-ekologia movado en Usono. Grava temo."}]